Dokument ta’ ħidma mill-persunal tal-Kummissjoni - Dokument ta'akkumpanjament għall- pakkett leġiżlattiv dwar is-suq intern ta' l-elettriku u l-gass - Sommarju tal-Valutazzjoni ta' l-Impatt {KUMM(2007) 528 finali} {KUMM(2007) 529 finali} {KUMM(2007) 530 finali} {KUMM(2007) 531 finali} {KUMM(2007) 532 finali} {SEG(2007) 1179} /* SEK/2007/1180 finali */





[pic] | KUMMISSJONI TAL-KOMUNITAJIET EWROPEJ | Brussel 19.9.2007 SEG(2007) 1180 DOKUMENT TA’ ĦIDMA MILL-PERSUNAL TAL-KUMMISSJONI Dokument ta'akkumpanjament għall- pakkett leġiżlattiv dwar is-suq intern ta' l-elettriku u l-gass Sommarju tal-Valutazzjoni ta' l-Impatt {KUMM(2007) 528 finali}{KUMM(2007) 529 finali}{KUMM(2007) 530 finali}{KUMM(2007) 531 finali}{KUMM(2007) 532 finali}{SEG(2007) 1179} Valutazzjoni ta' l-impatt għall-pakkett leġiżlattiv dwar is-suq intern ta' l-elettriku u l-gass Fl-10 ta' Jannar 2007, il-Kummissjoni ressqet Komunikazzjoni lill-Parlament Ewropew u lill-Kunsill intitolata "Politika dwar l-Enerġija għall-Ewropa". Id-dokument ikkonkluda li l-konsumaturi u n-negozji kienu qegħdin jintlaqtu ħażin minħabba swieq ineffiċjenti u għoljin tal-gass u ta' l-elettriku. Il-Kummissjoni stqarret li, bħala segwitu, kienet se tieħu azzjonijiet f'każijiet individwali taħt ir-regoli tal-kompetizzjoni u ttejjeb il-qafas attwali. Kwistjonijiet ta’ proċedura u konsultazzjoni tal-partijiet interessati Il-konsultazzjoni mal-partijiet interessati saret fil-bidu ta' l-2007 ma' regolaturi, operaturi tas-sistema ta' trażmissjoni, assoċjazzjonijiet ta' kumpaniji tal-gass u ta' l-elettriku, assoċjazzjonijiet ta' produtturi indipendenti, assoċjazzjonijiet tal-konsumaturi, assoċjazzjonijiet ta' l-utenti industrjali ta' l-enerġija, kummerċjanti u entranti ġodda, trade unions u NGOs. Kważi 150 parti interessata taw il-kontribut tagħhom. Id-definizzjoni tal-problema u l-kuntest bażiku Il-kwistjonijiet li għandhom jiġu solvuti huma: il-konċentrazzjoni tas-suq u l-dominazzjoni tas-suq; il-preklużjoni vertikali mis-suq; in-nuqqas ta' integrazzjoni tas-suq; in-nuqqas ta' trasparenza; mekkaniżmi ta' l-istabbiliment tal-prezz; swieq għall-gass aktar 'l isfel fil-katina ( downstream ); l-ibbilanċjar tas-swieq tal-gass naturali likwifikat (LNG). Ħafna minn dawn il-kwistjonijiet huma marbutin ma' l-eżistenza ta' kumpaniji integrati vertikalment kif ukoll mas-setgħat mhux suffiċjenti ta' diversi regolaturi. Ma hemmx biżżejjed koordinazzjoni fost in-netwerks nazzjonali ta' l-enerġija. Minkejja li l-miżuri li ttieħdu s'issa biex itaffu dawn il-problemi kellhom effett pożittiv, irriżultaw li ma kenux biżżejjed. Il-Kunsill Ewropew u l-Parlament Ewropew sejħu lill-Kummissjoni biex tipproponi miżuri leġiżlattivi ġodda għat-titjib tal-funzjonament tas-suq intern ta' l-elettriku u tal-gass. Għanijiet Fl-2007, il-Kunsill Ewropew u l-Parlament tennew li teħtieġ politika Ewropea ta' l-enerġija, inkluż l-ikkompletar ta' suq intern ta' l-elettriku u tal-gass. Il-miżuri proposti għandhom l-għan li jikkontribwixxu lejn l-ilħiq ta' dan il-għan. Suq intern ta' l-enerġija li jiffunzjona tajjeb għandu jgħin biex jintlaħqu l-għanijiet ta' l-Istrateġija ta' Liżbona, f'termini tal-kompetittività ta' l-ekonomija Ewropea u tas-sostenibbiltà. Hemm rabta wkoll ma' politiki oħra, bħar-reviżjoni ta' l-Iskema ta' l-Iskambju tal-Kwoti ta' l-Emissjonijiet (ETS) jew it-tnaqqis ta' l-emissjonijiet tas-CO2. Il-Kummissjoni għandha rwol x'tiżvolġi billi tiżgura li ċ-ċittadini kollha ta' l-UE jgawdu mill-proċess ta' liberalizzazzjoni. Firxa ta' għanijiet sekondarji se jkollhom rwol importanti fl-istrateġija globali. It-titjib tal-kompetizzjoni permezz ta' regolamentazzjoni aħjar, is-separazzjoni (unbundling) u t-tnaqqis ta' l-informazzjoni assimmetrika L-eżistenza ta' livelli differenti ta' separazzjoni (unbundling) f'diversi Stati Membri xxekkel il-kompetizzjoni fost atturi fis-suq. Kumpaniji ta' l-elettriku u l-gass integrati vertikalment ġeneralment żammew il-pożizzjoni dominanti tagħhom fuq is-swieq tradizzjonali tagħhom. Dan wassal biex diversi Stati Membri jżommu kontroll strett tal-prezzijiet ta' l-elettriku u l-gass imposti fuq l-utenti aħħarija, sitwazzjoni li tikkostitwixxi limitu sejru għall-kompetizzjoni u li tmur kontra l-interessi fit-tul tal-klijenti. It-titjib tas-sigurtà tal-provvista permezz tat-tisħiħ ta' l-inċentivi għal biżżejjed investiment fil-kapaċitajiet tat-trażmissjoni u d-distribuzzjoni Il-koordinament ta' l-investimenti bejn it-TSOs Djalogu dwar is-sigurtà tal-provvista u l-enerġija mal-fornituri ewlenin tagħna tal-gass Il-promozzjoni ta' żviluppi teknoloġiċi It-titjib tal-ħarsien tal-konsumaturi u l-prevenzjoni tal-faqar fl-enerġija Titjib tal-kundizzjonijiet tal-kompetizzjoni u tas-sigurtà tal-provvista huma fl-interessi tal-konsumaturi kollha. L-għażliet kollha relatati jikkontribwixxu għall-ħarsien tal-konsumaturi. Alternattivi ta' politika u analiżi ta' l-impatti - Is-separazzjoni tat-TSOs L-alternattiva "kollox bħas-soltu" sserraħ fuq il-leġiżlazzjoni attwali, inkluża s-separazzjoni legali u funzjonali għat-TSOs. Tqiesu żewġ alternattivi għal aktar separazzjoni ta' l-attivitajiet ta' trażmissjoni. Bis-separazzjoni tas-sjieda, it-TSO ikollu s-sjieda ta' l-assi tat-trażmissjoni, jopera n-netwerk u jkun huwa stess proprjetà indipendenti. Bl-operatur indipendenti ta' sistema (ISO), in-netwerk ta' trażmissjoni jiġi operat u żviluppat minn parti terza, għal kollox indipendenti minn kumpaniji integrati vertikalment. Alternattiva oħra, "is-separazzjoni rregolata", li lir-regolaturi tagħtihom aktar setgħat, tressqet fil-Kunsill Ewropew ta' Marzu. Fix-xenarju bażiku, jibqgħu in-nuqqasijiet kbar tar-rekwiżiti attwali deskritti fil-Komunikazzjoni tal-Kummissjoni. L-analiżi ekonomika turi li s-separazzjoni sħiħa tistimula l-investimenti, tnaqqas il-konċentrazzjonijiet tas-suq u tniżżel il-prezzijiet. Ma hemm l-ebda indikazzjoni li jintlaqtu ħażin il-klassifika tal-kreditu ( credit ratings ), il-prezzijiet ta' l-ishma tal-kumpaniji jew ir-relazzjonijiet mal-fornituri esterni. B'mod ġenerali, hemm anqas evidenza empirika rigward il-funzjonament ta' l-ISOs. Din l-alternattiva ma taffettwax negattivament il-parametri tal-kumpaniji kkonċernati, bħalma huma l-klassifika tal-kreditu u l-prezzijiet ta' l-ishma. - It-tisħiħ tar-regolaturi nazzjonali ta' l-enerġija b'tali mod li s-setgħat jiġu armonizzati Il-qafas attwali wessa' s-setgħat tar-regolaturi nazzjonali ta' l-enerġija f'kull Stat Membru, u sejjaħ għall-istabbiliment ta' awtoritajiet b'kompetenzi speċifiċi. Il-Kummissjon kkunsidrat ukoll l-estensjoni tas-setgħat ex ante tar-regolaturi f'għadd ta' oqsma. L-għażla ta' l-alternattiva "kollox bħas-soltu" timmina l-kredibbiltà tar-regolaturi, li, skond il-parti l-kbira tal-partijiet interessati, ma jingħatawx biżżejjed setgħat biex jaqdu r-rwol tagħhom. Setgħat imsaħħa tar-regolaturi jistgħu jittrattaw distorsjonjiet tas-suq, bir-riżultat li s-swieq isiru aktar kompetittivi. Jista' jkun li żżid xi ftit l-ispiża tas-settur pubbliku dovuta għar-regolazzjoni. - Il-kooperazzjoni bejn ir-regolaturi ta' l-enerġija ta' l-UE Bħalissa, ir-regolaturi qed jikkooperaw permezz ta' l-ERGEG (il-Grupp ta' Regolaturi Ewropej għall-enerġija u l-gass), li nħalaq b'Deċiżjoni tal-Kummissjoni f'Novembru 2003. Minkejja li s-suq intern ta' l-enerġija żviluppa konsiderevolment, għad hemm ħondoq regolatorju fuq kwistjonjiet transkonfinali. L-alternattivi biex jingħeleb dan jinkludu evoluzzjoni gradwali ta' l-approċċ attwali, netwerk ta' regolaturi Ewropej indipendenti (“ERGEG+”) u korp ġdid fuq il-livell ta' l-UE. Il-valutazzjoni tal-kompiti meħtieġa twassal għall-konklużjoni li l-ħondoq regolatorju jista' jissolva biss bl-istabbilment ta' Aġenzija regolatorja li tkun tista' tadotta deċiżjonjiet individwali li jkunu vinkolanti għall-partijiet terzi. L-impatt ekonomiku, madankollu, diffiċli li jiġi vvalutat. It-tibdil ta' l-istruttura regolatorja l-ispejjeż ċentrali tar-regolazzjoni jġegħilhom jitilgħu, filwaqt li l-ispejjeż regolatorji fl-Istati Membri jinżlu. - Il-koordinament tat-TSOs L-assoċjazzjonijiet eżistenti tat-TSOs (Opersturi Ewropej as-Sistemi ta' Trażmissjoni – ETSO, u Trażmissjoni tal-Gass fl-Ewropa – GTE) jaħdmu fuq bażi volontarja. Livell imsaħħaħ tal-koordinament bejn it-TSOs jirrikjedi qafas leġiżlattiv ġdid. L-alternattiva li l-Kummissjoni eżaminat tinvolvi li l-ETSO u l-GTE jingħataw kompiti ġodda u aktar formalizzati fuq il-livell Ewropew. L-aċċent jista' jaqa' fuq żewġ oqsma ta'kompetenza: ppjanar komuni ta'l-investimenti u t-tfassil ta' regoli tekniċi armonizzati. L-elementi ewlenin ta' kooperazzjoni msaħħa bejn it-TSOs huma l-iżvilupp ta' kodiċijiet tas-suq u tekniċi, il-koordinament ta' l-operazzjonijiet tax-xibka u l-ippjanar komuni ta' l-investimenti. Il-gass u l-elettriku mbagħad ikunu jistgħu jiġu prodotti u ttrasportati wisq aktar skond il-kundizzjonjiet ekonomiċi u ambjentali sottostanti, b'tali mod li tisseddaq l-effiċjenza globali tas-settur. Ikun ta' benefiċċju li l-assoċjazzjonijiet tat-TSOs jingħataw rwol istituzzjonali (is-soluzzjoni ETSO+\GTE+"). - Aktar trasparenza Swieq bl-ingrossa effiċjenti jeħtieġu formazzjoni affidabbli tal-prezzijiet, u għandu jkun hemm informazzjoni suffiċjenti dwar is-suq disponibbli għall-atturi fis-suq. Alternattiva waħda tkun l-introduzzjoni ta' linji gwida vinkolanti għat-trasparenza, jew it-titjib tar-rekwiżiti ta' trasparenza għall-gass. It-trasparenza għandha titwessa' għall-informazzjoni dwar in-netwerk u għall-informazzjoni dwar il-bilanċ ta' provvista u domanda fis-suq, kif ukoll dwar il-kummerċ. Il-parir formali mogħti mill-ERGEG fl-2006 jista' jservi bħala l-punt tat-tluq. L-ambitu tal-qafas regolatorju attwali huwa limitat f'dak li jirrigwarda t-trasparenza. Ir-rekwiżiti ta' trasparenza attwali jiffukaw ġeneralment fuq il-kapaċità tan-netwerk. It-titjib tat-trasparenza għandu jżid l-effiċjenza tal-katina ta' forniment bi spejjeż baxxi ħafna. Il-kummerċ f'kommoditajiet bħalissa mhuwiex kopert minn strumenti ġuridiċi oħra, u mhuwiex probabbli li jiġi kopert fil-ġejjieni. L-elettriku u l-gass huma prodotti essenzjali u huma differenti minn kommoditajiet oħrajn. Huwa utli u raġonevoli li jitfasslu regoli ta' kummerċ għas-swieq ta' forniment immedjat u fil-ġejjieni tal-gass u l-elettriku, sabiex titqies in-natura speċifika ta' dawn is-setturi. - Kuntratti ta' preliberalizzazzjoni fit-tul għat-trażmissjoni tal-gass Il-qafas attwali ħoloq ċerta konfużjoni. Possibbiltà waħda tkun li jitħassru jew jitbiddlu d-dispożizzjonijiet sabiex jiġi ċċarat li l-leġiżlazzjoni tapplika wkoll għal dan it-tip ta' kuntratti, iżda dan jista' jixħet dubju fuq il-validità tal-kuntratti ta' preliberalizzazzjoni għall-importazzjoni tal-gass fl-UE. Is-servizzi tal-Kummissjoni waslu għall-konklużjoni li d-Direttiva ma għandhiex tiġi emendata rigward din il-kwistjoni. Huwa ċar li l-kuntratti kollha ffirmati qabel id-dħul fis-seħħ tad-Direttiva 2003/55/KE jibqgħu validi sakemm huma konformi mal-liġi Komunitarja dwar il-kompetizzjoni, u li dawn il-kuntratti huma soġġetti bl-istess mod għad-dispożizzjonijiet tal-qafas attwali. - Separazzjoni mtejba ta' l-operaturi tas-sistema ta' distribuzzjoni, b'aktar skrutinju regolatorju, u reviżjoni tal-limitu ta' 100 000 Alternattiva possibbli hija s-separazzjoni (unbundling) tas-sjieda għal dawk l-operaturi tas-sistema ta' distribuzzjoni (DSOs) li bħalissa jaqgħu taħt l-istess reġim legali bħall-operaturi tas-sistema ta' trażmissjoni (TSOs). Alternattiva oħra tkun l-użu ta' linji gwida Komunitarji biex jittejjeb il-funzjonament tad-DSOs f'dak li jirrigwarda s-separazzjoni tal-ġestjoni. Is-servizzi tal-Kummissjoni qiesu l-possibbiltà li jsaħħu l-obbligi ta' separazzjoni għad-DSOs, u li japplikaw separazzjoni legali u funzjonali għad-DSOs kollha. Fid-dawl ta' l-analiżi ta' l-ispiża u l-benefiċċju, din is-soluzzjoni ma tidhrix proporzjonata. - Il-ħażna tal-gass Il-kompetizzjoni fis-settur tal-gass hija limitata mid-disponibbiltà għall-ħażna. Linji gwida volontarji nqablu fl-2004, iżda l-konformità għadha lura. Aktarx jeħtieġu miżuri biex jinkiseb bilanċ bejn il-bżonn ta' aċċess effettiv u ż-żamma ta' inċentivi għall-iżvilupp ta' ħażniet ġodda. Dan ikun jimplika qafas regolatorju speċifiku. L-implimentazzjoni ta' separazzjoni legali u funzjonali għall-ħażna tal-gass u faċilitajiet tal-LNG, kif ukoll it-tfassil ta' linji gwida, huma favorevoli f'termini ta' spejjeż u benefiċċji. Aktarx jeħtieġ ukoll li r-rekwiżiti għat-titjib ta' l-aċċess għall-ħażna jkunu estiżi għat-terminali ta' l-LNG. - L-impożiżżjoni ta' rekwiżiti għall-ħażna strateġika tal-gass Wara l-kriżijiet fil-provvista tal-gass li nqalgħu fl-2006 u l-2007, is-servizzi tal-Kummissjoni kkunsidraw jekk għandux jissaħħaħ il-mekkaniżmu li jinsab fis-seħħ. Tqiesu tliet għażliet ta' politika: li jiġu imposti ħażniet strateġiċi obbligatorji fuq il-kumpaniji; li jittejjeb il-mekkaniżmu eżistenti; u li jinħoloq mekkaniżmu ta' solidarjetà fil-livell reġjonali fost l-Istati Membri. L-impożizzjoni ta' obbligi ta' ħżin tal-gass issaħħaħ is-sigurtà globali tal-provvista Ewropea tal-gass, iżda għandha wkoll effetti negattivi. Fid-dawl tal-kumplessità tas-suġġett, minn hawn u ftit ieħor il-Kummissjoni se tniedi studju fuq il-ħażniet strateġiċi tal-gass. - Qafas għal investimenti ġodda f'infrastruttura tal-gass It-tisħiħ tas-sigurtà tal-provvista, u l-iżgurar ta' suq tal-gass kompetittiv, huma żewġ miri li l-UE għandha tirrikonċiljahom. Il-possibbiltà attwali li infrastrutturi kbar ġodda jkunu eżentati mir-regoli dwar l-aċċess għal partijiet terzi xi drabi kienet diffiċli biex tiġi implimentata. It-tieni alternattiva hi li tittejjeb il-proċedura u jiġu ċċarati l-kriterji għall-għoti ta' eżenzjoni. Ix-xenarji bażiku jkun iwassal biex jitkabbru d-differenzi nazzjonali f'kif jiġu ttrattati t-talbiet għal eżenzjoni għal proġetti ta' infrastruttura ġdida. Jekk il-qafas leġiżlattiv jiġi ppreċiżat u ċċarat permezz ta' linji gwida speċifiċi, jitnaqqas dan ir-riskju u jitħaffef it-trattament tat-talbiet għal eżenzjoni transkonfinali. Ikun għaqli li l-Aġenzija l-ġdida għall-Koordinament tar-Regolaturi ta' l-Enerġija jingħatalha l-kompitu li taċċetta talbiet ta' eżenzjoni għal pipelines li jaqsmu aktar minn Stat Membru wieħed. - Il-ħarsien tal-konsumatur u l-prevenzjoni tal-faqar fl-enerġija Id-direttivi attwali jirrikjedu salvagwardji għall-ħarsien tal-konsumaturi, u jinkludu l-kunċett tas-servizz universali għall-elettriku. Minbarra l-miżuri marbutin mal-funzjonament aħjar taDSOs, tqiesu żewġ alternattivi: miżuri leġiżlattivi ġodda addizzjonali, jew "liġi indikattiva" ( soft law , Karta għall-konsumaturi ta' l-enerġija). L-obbligu li tiġi pprovduta informazzjoni aktarx jikkontribwixxi lejn il-ħarsien tal-konsumatur, il-kontestabbiltà tas-suq u prezzijiet ta' l-enerġija aktar baxxi. Id-disponibbiltà tad- data għall-konsumaturi jkollha impatt pożittiv fuq l-ispejjeż kollha u twassal għall-iffrankar ta' enerġija. L-ispiża biex jiddaħħlu dawn il-miżuri tidher żgħira meta mqabbla mal-benefiċċji potenzjali. - Il-kontroll ta' l-investiment ta' pajjiżi terzi f'netwerks ta' l-UE Is-servizzi tal-Kummissjoni analizzaw miżuri biex jikkontrollaw l-investiment minn kumpaniji ta' pajjiżi terzi fin-netwerk tal-gass u ta' l-elettriku fl-UE. Is-separazzjoni effettiva tat-TSOs tista' tiġi mfixkla minn kumpaniji ta' pajjiżi terzi li jkunu attivi kemm fil-forniment kif ukoll fl-operat tan-netwerk, u b'mod aktar ġenerali, is-separazzjoni tas-sjieda għandha mnejn twassal għall-bejgħ ta' netwerks Ewropej. Ġie eżaminat jekk humiex meħtieġa regoli addizzjonali regolatorji jew ta' sjieda. L-investiment fin-netwerks tal-gass u ta' l-elettriku fl-UE għandu jintlaqa', u l-investimenti minn pajjiżi terzi jista' jitqies ta' benefiċċju. Fejn l-involviment ta' kumpaniji ta' pajjiżi terzi jfixkel is-separazzjoni effettiva ta' TSOs, jew fejn l-investiment ikollu motivi li mhumiex ekonomiċi, dan jista' jtellef l-effett kompetittiv tas-separazzjoni u jhedded is-sigurtà tal-provvista. Żewġ strateġiji huma possibbli: l-istabbiliment ta' restrizzjoni fuq is-sjieda ta' kumpaniji ta' pajjiżi terzi f'netwerks ta' l-UE, jew strateġija regolatorja li permezz tagħha tiġi ssorveljata l-indipendenza ta' TSO kandidat, fil-livell nazzjonali u/jew fil-livell Ewropew. - Analiżi ta' l-impatti makroekonomiċi Simulazzjonijiet ekonometriċi ta' l-impatti makroekonomiċi ta' aktar liberalizzazzjoni fis-suq ta' l-enerġija juru impatt pożittiv ta' l-għażliet proposti fuq il-prezzijiet u fuq il-PGD. It-titjib fl-effiċjenza fis-setturi ta' l-elettriku u l-gass iwassal għal prezzijiet ta' l-enerġija aktar baxxi, li min-naħa tagħhom jolqtu tajjeb il-bqija ta' l-ekonomija. - Analiżi ta' l-effetti soċjali u ta' impjieg L-impatt soċjali dirett tal-miżuri kollha proposti, f'termini ta' impjiegi fis-settur ta' l-enerġija, x'aktarx li jkun limitat ħafna. Il-biċċa l-kbira tal-kumpaniji fis-settur diġà jinsabu għaddejjin fi proċess ta' ristrutturar biex ilaħħqu mal-liberalizzazzjoni, irrispettivament mill-introduzzjoni ta' regolamentazzjoni ġdida u aħjar dwar is-separazzjoni. Il-faqar potenzjali fl-enerġija huwa sors ta' tħassib f'ċerti Stati Membri. It-tkomplija tal-liberalizzazzjoni tas-swieq ta' l-enerġija għandu jkollha effett pożittiv, għax il-prezzijiet ta' l-elettriku u tal-gass mistennija li jinżlu. - Analiżi ta' l-effetti fuq l-ambjent L-għanijiet ewlenin tat-tibdiliet regolatorji proposti huma ekonomiċi, iżda ma jistgħux jiġu esklużi riperkussjonijiet fuq ir-rendiment ambjentali tas-sistema ta' l-enerġija, u l-ekonomija Ewropea kollha kemm hi. Il-kompetizzjoni intensifikata ġeneralment hija mistennija li tneħħi l-qligħ li jirriżulta minn nuqqas ta' kompetizzoni fis-suq intern ta' l-elettriku. Bħala konsegwenza, l-effetti fuq il-prezz ta' l-elettriku introdotti mill-Iskema ta' l-Iskambju tal-Kwoti ta' l-Emissjonijiet (ETS) ta' l-UE jistgħu jkunu akbar, billi jwasslu lill-konsumaturi sinjal dwar il-prezz tal-karbonju aktar ċar u inqas mgħawweġ permezz tal-prezzijiet ta' l-elettriku. Konklużjoni: tqabbil ta' l-alternattivi - Aktar separazzjoni (unbundling) taTSOs: is-separazzjoni tal-proprjetà bejn in-netwerk ta' trażmissjoni u l-interessi ta' ġenerazzjoni u forniment (separazzjoni sħiħa tas-sjieda) toffri l-aqwa garanziji mill-perspettiva tal-kompetizzjoni. L-alternativa ta' ISOs hija soluzzjoni possibbli, sakemm tiġi akkumpanjata b'regolamentazzjoni aktar stretta biex jiġi ssorveljat l-operat tas-sistema ta' trażmissjoni. - It-tisħiħ tar-rwol u tal-koordinament tar-regolaturi: il-qagħda attwali mhijiex għażla vijabbli. Iż-żieda fis-setgħat u fl-indipendenza tar-regolaturi għandha tkun ta' benefiċċju għall-kompetizzjoni, billi jiġu żgurati kundizzjonijiet ekwi għall-kumpaniji fl-UE. L-ispejjeż huma limitati ħafna meta mqabbla mal-benefiċċji mistennija f'termini tal-funzjonament tas-suq. In-nuqqas ta' koordinament fost ir-regolaturi jista' jiġi indirizzat permezz ta' Aġenzija Komunitarja. - Il-koordinamenti bejn it-TSOs: Il-koordinament formali fost lit-TSOs tista' tinkiseb aħjar permezz ta' l-alternattiva "ETSO+/GIE+". - Żieda fit-trasparenza tas-swieq bl-ingrossa: strateġija unifikata għal aktar trasparenza, imsejsa fuq sensiela ta' standards pan-Ewropej ta' livell għoli rigward il-ħruġ ta' data għall-gass u l-elettriku, tkun ta' fejda kbira u għandha tintlaqa' tajjeb mill-atturi fis-suq. - Azzjonijiet biex jirregolaw il-kuntratti fit-tul għall-gass: l-analiżi ta' l-ispiża u l-benefiċċju ta' aktar miżuri leġiżlattivi rigward kuntratti fit-tul għall-gass ma waslitx għal konklużjoni definittiva. - L-aċċess għal faċilitajiet ta' ħażna tal-gass: jeħtieġ stħarriġ tal-benefiċċji potenzjali tal-ħolqien ta' ħażniet strateġiċi tal-gass fuq il-livell ta' l-UE. L-appoġġ tal-partijiet interessati għal miżuri bħal dawn huwa limitat. - Tibdiliet fil-qafas għall-investiment f'infrastrutturi għall-importazzjoni tal-gass: jeħtieġ li jiġi emendat il-qafas attwali. Il-valur miżjud ċar ta' l-azzjoni ta' l-UE fuq dan il-livell biex toħloq kundizzjonijiet favorevoli għall-investiment. - Is-separazzjoni tad-DSOs : f'dan l-istadju, il-benefiċċji ta' aktar separazzjoni mhumiex estremament ogħla mill-ispejjeż. Peress li s-separazzjoni legali tad-DSOs f'ħafna Stati Membri saret biss dan l-aħħar, l-impożizzjoni tas-separazzjoni tas-sjieda bħalissa x'aktarx titqies li ma tkunx proporzjonali. - Il-ħarsien tal-konsumatur: Karta dwar l-Enerġija tkun tipprovdi livell xieraq ta' ħarsien fuq il-livell ta' l-UE, b'mod partikolari kontra l-faqar fl-enerġija. - Il-kontroll ta' l-investiment ta' pajjiżi terzi f'netwerks ta' l-UE: miżuri regolatorji jistgħu jiżguraw li titqies l-importanza tan-netwerks tal-gass u ta' l-elettriku fl-UE, u jiżguraw ukoll li l-kumpaniji ta' pajjiżi terzi fl-UE jirrispettaw ir-rekwiżiti ta' separazzjoni.